དེ་ཡང་འདི་ག་རླུང་འཕྲིན་ཁང་དུ་ཡིག་ཆ་དང་བཅས་གནས་ཚུལ་འབྱོར་བ་ལྟར་ན།བདེ་ཆེན་རྫོང་གི་གསལ་བསྒྲགས་དེའི་ནང་དབུས་གཞུང་གི་བོད་ཀྱི་ལས་དོན་སྐོར་གྱི་བཞུགས་མོལ་ཚོགས་འདུའི་དགོངས་དོན་ལྟར།ཕྱི་ཕྱོགས་སུ་ཡོད་པའི་ཏཱ་ལའི་རུ་ཚོགས་ཀྱིས་གོ་སྒྲིག་བྱས་པའི་དུས་འཁོར་དབང་ཆེན་ཟེར་བ་འདི་ཁྲིམས་འགལ་གྱི་གསུང་ཆོས་ཤིག་ཡིན་པ་ངོ་བོའི་ཐོག་ནས་གཏན་ཁེལ་བྱས་ཡོད།ཁྲིམས་ལུགས་དེའི་ནང་དུ།དྲ་ཚིགས་བེད་སྤྱད་དེ་དུས་དབང་དང་འབྲེལ་ཡོད་ཀྱི་སྒྲ་དང་བརྙན་པར།པར་རིས་གསར་འགྱུར་སོགས་རྫུན་མ་བཟོས་པ་དང་ཁྱབ་སྤེལ་བྱས་པ།མང་ཚོགས་སྐུལ་སློང་དང་།སྒྲིག་འཛུགས་བྱས་ཏེ་དུས་དབང་གི་ནང་དོན་དང་འབྲེལ་ཡོད་ཀྱི་བྱེད་སྒོ་སྤེལ་བ་དང་ཡང་ན་དགའ་སྟོན་གྱི་བྱེད་སྒོ་སྤེལ་བ།ཁྲིམས་འགལ་གྱི་འདུ་འཛོམས་དང་ཁྲོམ་སྐོར།ངོ་རྒོལ་སོགས་ངན་སྐུལ་དང་ཇུས་འགོད་སོགས་ཀྱི་བྱ་སྤྱོད་ལ་བཀག་སྡོམ་དང་།བསླབ་བྱར་མི་ཉན་མཁན་ལ་ཉིན་བཅུ་ལས་མང་བ་དང་ཉིན་བཅོ་ལྔ་ལས་ཉུང་བའི་བཀག་ཉར་གྱི་ཉེས་པ་གཏོང་རྒྱུ་སོགས་བཀོད་འདུག